เสื้อผ้าและอาหารที่ให้ลูกจ้าง/พนักงาน
โดย...สมชาย&nbsp; ชูเกตุ
17 เม.ย. 2558

โดย...สมชาย  ชูเกตุ
การประกอบธุรกิจไม่ว่าขนาดใหญ่หรือเล็ก  นอกจากต้องแข่งขันกับธุรกิจต่างๆ ด้วยกันแล้ว  ในเรื่องสวัสดิการที่ให้แก่ลูกจ้าง/พนักงาน  ก็เป็นสิ่งหนึ่งที่ธุรกิจนำมาใช้เป็นแรงจูงใจ  เพื่อเพิ่มผลิตผลและการให้บริการอย่างมีประสิทธิ ภาพ  ซึ่งจะส่งผลดีต่อบริษัท ห้างร้านโดยรวม
การให้สวัสดิการแก่ลูกจ้าง/พนักงาน มีหลายรูปแบบ  เช่น  จัดรถรับ–ส่ง   มีบ้านพักให้อยู่อาศัย   มีอาหารให้รับประทาน  แจกเครื่องแบบ   มีสถานที่ออกกำลังกายไว้บริการ รักษาพยาบาลฟรี  เป็นต้น  สวัสดิการของพนักงาน/ลูกจ้าง เป็นสิ่งจูงใจที่สำคัญนอกเหนือจากเงินเดือนค่าจ้างที่ได้รับ
เสื้อผ้าและอาหารที่ให้แก่ลูกจ้าง/พนักงาน    บริษัท ห้างร้าน สามารถนำมาหักเป็นรายจ่ายทางภาษีได้หรือไม่   อย่างไร  ภาษีซื้อที่เกี่ยวข้องจะขอคืนได้หรือไม่  ต้องเสียภาษีมูลค่าเพิ่มหรือไม่ กฎหมายได้กำหนดหลักเกณฑ์เกี่ยวกับเรื่องเหล่านี้   ทั้งในส่วนของนายจ้าง และลูกจ้าง/พนักงาน  สรุปได้ดังนี้
1.เสื้อผ้าที่แจกให้ลูกจ้าง/พนักงาน
เสื้อผ้าที่แจกให้ถือเป็นประโยชน์เพิ่มของลูกจ้าง/พนักงาน  อย่างไรก็ดี กฎหมายได้ส่งเสริมการให้สวัสดิการในส่วนนี้  ลูกจ้างหรือพนักงานจะได้รับการยกเว้นภาษีเงินได้บุคคลธรรมดาจากมูลค่าเสื้อผ้าที่รับแจก ไม่ต้องนำมูลค่าเสื้อผ้าไปเสียภาษีเงินได้บุคคลธรรมดาแต่อย่างใด  ทั้งนี้เสื้อผ้าที่แจกให้ต้องเป็นเครื่องแบบคนละไม่เกิน  2  ชุด/ปี  และเสื้อนอกคนละไม่เกิน 1 ตัว/ปี  กรณีเป็นเสื้อผ้าอื่นๆ  ลูกจ้าง/พนักงานต้องนำไปเสียภาษีเงินได้บุคคลธรรมดา
“เครื่องแบบ”  หมายความว่า เครื่องแต่งกาย รวมทั้งสิ่งประกอบเครื่องแต่งกายที่กำหนดให้แต่งเพื่อใช้ในการปฏิบัติงาน แต่ไม่รวมถึงรองเท้าที่อาจใช้งานได้ทั่วไป ชุดชั้นใน หรือสิ่งประกอบเครื่องแต่งกายที่ทำด้วยโลหะหรืออัญมณีที่มีค่า เช่น เงิน ทองคำ ทับทิม หยก
“เสื้อนอก”  หมายความรวมถึงชุดไทยพระราชทานและเสื้อที่นิยมใช้ในการแต่งกายไปในงานสำคัญต่างๆ
นายจ้างที่เป็นผู้ประกอบการจดทะเบียนภาษีมูลค่าเพิ่ม โดยปกติเสื้อผ้าที่แจกให้ลูกจ้าง/พนักงาน ถือเป็นการขายต้องเสียภาษีมูลค่าเพิ่ม  แต่กฎหมายกำหนดให้มูลค่าเสื้อผ้าที่แจกไม่ต้องนำไปเสียภาษีมูลค่าเพิ่ม และภาษีซื้อจากการซื้อดังกล่าวสามารถขอคืนภาษีซื้อหรือนำไปหักออกจากภาษีขายได้ รายจ่ายดังกล่าวนายจ้างสามารถนำไปหักเป็นรายจ่ายทางภาษีเงินได้ได้
ถ้าหากนายจ้างแจกเครื่องแบบมากกว่า  2  ชุด และให้เสื้อนอกมากกว่า  1  ตัว/ปี  ผลทางภาษีจะเป็นอย่างไร    หากเป็นเช่นนี้เครื่องแบบชุดที่ 3 หรือเสื้อนอกตัวที่ 2  ขึ้นไป มูลค่าของเสื้อผ้าที่ลูกจ้าง/พนักงานได้รับ ต้องนำไปรวมคำนวณเสียภาษีเงินได้บุคคลธรรมดา  และนายจ้างต้องนำมูลค่าเสื้อผ้าดังกล่าวไปเสียภาษีมูลค่าเพิ่มด้วย
2. อาหารและเครื่องดื่มที่จัดให้ลูกจ้าง/พนักงานขณะปฏิบัติงาน
มูลค่าอาหารและเครื่องดื่มที่นายจ้างจัดให้แก่ลูกจ้าง/พนักงานขณะปฏิบัติงาน ถือเป็นประโยชน์เพิ่มของลูกจ้าง/พนักงาน  ต้องนำไปเสียภาษีเงินได้บุคคลธรรมดาประจำปีภาษี  นายจ้างที่เป็นผู้ประกอบการจดทะเบียนภาษีมูลค่าเพิ่ม ไม่ต้องนำมูลค่าอาหารและเครื่องดื่มไปเสียภาษีมูลค่าเพิ่ม ภาษีซื้อสามารถขอคืนหรือนำไปหักออกจากภาษีขายได้  และรายจ่ายดังกล่าวสามารถนำไปหักเป็นรายจ่ายทางภาษีได้ ทั้งนี้มูลค่าอาหารและเครื่องดื่มต้องมีราคาไม่เกินสมควร
บริษัท ห้างร้าน ที่จะซื้อใจลูกจ้าง/พนักงาน  สามารถวางแผนจัดทำเกี่ยวกับรายจ่ายสวัสดิการต่างๆ ดังที่กล่าวมาข้างต้น  ทั้งนี้นายจ้างต้องจัดทำระเบียบเกี่ยวกับสวัสดิการที่ให้แก่ลูกจ้าง/พนักงานไว้ให้แน่ชัด  จะได้ไม่มีปัญหาในภายหลังในการขอคืนภาษีมูลค่าเพิ่ม และการหักรายจ่ายในการคำนวณภาษีเงินได้  สวัสดีครับ